Diari Oficial de la Generalitat Valenciana


Sumari del DOGV 9728, del 20-11-2023 (2023/11698)

RESOLUCIÓ de 8 de novembre 2023, de la Gerència de la Societat Valenciana de Gestió Integral de Serveis d'Emergències, per la qual s'acorda iniciar el procés de contractació del lloc de director o directora de Comunicació i Màrqueting, a l'empara del que disposa el Decret 95/2016, de 29 de juliol, del Consell.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9728

Data del DOGV
:   20-11-2023

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2023/11991


Data del document
:   08-11-2023

Organisme emissor
:   Societat Valenciana de Gestió Integral dels Serveis d'Emergències

Tipus de document
:   Resolució

Anàlisi jurídica

RESOLUCIÓ de 8 de novembre 2023, de la Gerència de la Societat Valenciana de Gestió Integral de Serveis d'Emergències, per la qual s'acorda iniciar el procés de contractació del lloc de director o directora de Comunicació i Màrqueting, a l'empara del que disposa el Decret 95/2016, de 29 de juliol, del Consell. [2023/11364]  
La Societat Valenciana de Gestió Integral de Serveis d'Emergències disposa de tres llocs directius dels que es regulen en el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, sobre la base, primer, de la Resolució de la Direcció General de Sector Públic, Model Econòmic i Patrimoni, de 8 d'abril de 2019, per la qual es classifica l'SGISE en el grup II de les entitats de dret públic i entitats públiques empresarials pertanyents a altres sectors i, en conseqüència, està autoritzada a designar un nombre màxim de dos directius, dels previstos en l'article 2.3 del decret esmentat, i, d'altra banda, del fet que el passat 18 de febrer de 2022, el Consell, de conformitat amb l'article 28.c de la Llei 5/1983, de 30 de desembre, del Consell, i amb l'article 5.2 del Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, va acordar autoritzar a l'SGISE la creació d'un tercer lloc de caràcter directiu amb les retribucions equivalents a les d'un subdirector/a general de l'Administració de la Generalitat.  
  
L'article 3.1 del Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, disposa que «la idoneïtat de l'elecció de personal que ocupa llocs de caràcter directiu es basarà en criteris de solvència acadèmica, professional, tècnica, científica o artística; experiència en l'acompliment de llocs de responsabilitat en la gestió pública o privada; capacitat de lideratge per a planificar, implementar i revisar estratègies, polítiques i programes que facen possible aconseguir, per part de l'organització, la seua missió i objectius mitjançant una gestió amb indicadors; capacitat de comunicació i negociació; formació en igualtat de gènere; coneixement d'idiomes, especialment dels cooficials de la Comunitat Valenciana; o altres criteris específics relacionats amb les funcions assignades».  
  
Fent ús de les competències atribuïdes en l'article 13 dels estatuts de l'SGISE, així com de l'article 3 del Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, resolc:  
  
  
Primer  
Iniciar el procés de contractació del lloc de director/a de Comunicació i Màrqueting, que es regirà pel que disposa el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat.  
  
  
Segon  
Aprovar les bases de la contractació, que figuren com a annexes a esta resolució.  
  
Tercer  
Protecció de dades: la presentació de sol·licituds de participació en este procés selectiu comporta el tractament de dades de caràcter personal en el marc del que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i en la Llei orgànica 3/2018, de 5 de desembre, de protecció de dades personals i garantia dels drets digitals. La finalitat per al tractament de dades personals serà la gestió d'este procés selectiu.  
  
Quart  
Esta convocatòria tindrà en compte el principi d'igualtat de tracte entre dones i hòmens pel que fa a l'accés a l'ocupació, d'acord amb l'article 14 de la Constitució Espanyola, la Llei orgànica 3/2007, de 22 de març, i el Pla per a la igualtat de gènere en l'Administració general de l'Estat, així com el Pla d'igualtat d'oportunitats entre dones i hòmens de l'SGISE (2022 - 2026).  
  
  
Cinqué  
Contra esta resolució podrà interposar-se un recurs d'alçada davant de la Gerència l'SGISE en el termini d'un mes, comptat des de l'endemà de la publicació d'esta resolució, de conformitat amb el que es disposa en els articles 121 i 122 de la Llei 39/2015, d'1 d'octubre, de procediment administratiu comú de les administracions públiques, o bé un recurs contenciós administratiu, en el termini de dos mesos des de la publicació, davant de l'òrgan jurisdiccional competent, de conformitat amb el que es disposa en la Llei 39/2015, d'1 d'octubre, del procediment administratiu comú de les administracions públiques, i en la Llei 29/1998, de 13 de juliol, reguladora de la jurisdicció contenciosa administrativa; en cas d'interposar un recurs de reposició, no es podrà interposar un recurs contenciós administratiu fins que el primer siga expressament resolt o s'haja produït una presumpta desestimació d'este. Tot això, sense perjudici que els interessats puguen exercir qualsevol altre que estimen oportú.  
  
Sisé  
Publicar esta resolució en el Diari Oficial de la Generalitat Valenciana i en la pàgina web de l'SGISE https://sgise.es/oferta-docupacio/. Totes les publicacions i comunicacions referents a esta convocatòria s'efectuaran en la pàgina web de l'SGISE: https://sgise.es/oferta-docupacio/.   
  
València, 8 de novembre de 2023.- La Gerència: Elisa Núñez Sánchez.  
  
  
ANNEX  
Bases de la contractació d'un lloc directiu de Comunicació i Màrqueting  
  
1. Lloc objecte de contractació:  
Director/a de Comunicació i Màrqueting.  
  
2. Localització:  
El lloc de treball s'exercirà principalment en la seu central de l'SGISE, sítia en la ronda de Guglielmo Marconi, 15 (Parc Tecnològic), 46005, Paterna, València.  
  
3. Objectiu del lloc:  
Definir i impulsar l'estratègia de comunicació operativa i corporativa, tant interna com externa, sobre la base de la cultura empresarial; assessorar totes les àrees de l'empresa; administrar els recursos disponibles; establir aliances estratègiques i potenciar les relacions amb l'exterior; reforçar la reputació de l'SGISE; supervisar els continguts de caràcter corporatiu i operatiu en tots els suports digitals o analògics i tots els relacionats amb la imatge i identitat corporativa.  
  
4. Funcions:  
En dependència directa de la Gerència, serà el màxim responsable de l'Àrea de Comunicació i Màrqueting. Les seues funcions principals seran:  
a) Marcar l'estratègia de comunicació en els diferents àmbits i fer les tasques de coordinació que això comporta: en línia-web, audiovisual, premsa i relacions amb els mitjans.  
b) Garantir la difusió correcta de la imatge de l'SGISE en totes les formes i els suports, com ara mitjans de comunicació, plataformes digitals i xarxes socials.  
c) Liderar, organitzar i assegurar el compliment de les funcions pròpies del seu equip.  
d) Supervisar les tasques executades per les persones membres del seu equip quant a continguts, comunicacions, entrevistes, notes de premsa, relacions amb els mitjans, etc.  
e) Analitzar l'evolució de les diferents estratègies mitjançant el seguiment d'estadístiques i informes.  
f) Supervisar els projectes col·laboratius i institucionals que es requerisquen i es marquen segons les indicacions i directrius marcades per la Gerència de l'entitat.  
g) Participar i liderar l'organització i difusió de trobades i esdeveniments tant en suports físics com en suports digitals.  
h) Centralitzar, coordinar i preparar la informació general sobre les activitats i labors en què participen els bombers i les bomberes forestals, d'acord amb les indicacions i directrius marcades per la Direcció, i facilitar-la als mitjans de comunicació.  
i) Formar part del comité de crisi de tots els plans d'emergències i assumir específicament les funcions assignades al gabinet d'informació que s'hi prevegen.  
j) Liderar, gestionar i desenvolupar les accions externes de publicitat i les campanyes de difusió, màrqueting, marxandatge, responsabilitat social o sensibilització dirigides a la població.  
k) Crear, desenvolupar i supervisar el compliment de tot allò relacionat amb la identitat i imatge corporativa i institucional en totes les àrees de l'empresa.  
l) Realitzar qualsevol labor relativa a la comunicació encomanada per la Direcció.  
m) Assegurar la recepció oportuna de la informació necessària per a aconseguir comunicar dins del termini i en la forma corresponent les activitats relacionades amb l'SGISE.  
n) Reportar, dins del termini i en la forma corresponent, a la Gerència sobre el seguiment i el compliment de l'estratègia establida.  
  
5. Règim de contractació i d'incompatibilitats  
El candidat o candidata designat per a ocupar la plaça que es convoca subscriurà un contracte d'alta direcció, regulat pel Reial decret 1382/1985, d'1 d'agost, o la normativa que el substituïsca.  
La seua relació laboral quedarà regulada pel que establix el contracte i la resta de normativa que s'hi aplique.  
Es requerix dedicació exclusiva.  
La retribució que percebrà serà la corresponent a la que s'establix anualment en les respectives lleis de pressupostos de la Generalitat per als subdirectors generals.  
Tal com establix l'article 3.4 del Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, la persona candidata designada per a ocupar la plaça que es convoca es vincularà a l'SGISE per un contracte d'alta direcció, que es regirà, a més de pel que disposa eixe decret, per:  
a) L'article 19 del Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional; la disposició addicional huitena de la Llei 3/2012, de 6 de juliol, de reforma laboral; els articles que s'hi puguen aplicar de les lleis anuals de pressupostos de la Generalitat.  
b) La Llei 2/2015, de 2 d'abril, de transparència, bon govern i participació ciutadana de la Comunitat Valenciana; i la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
c) El Decret 56/2016, del Consell, de 6 de maig, pel qual s'aprova el Codi de Bon Govern de la Generalitat; el Reial decret 1382/1985, d'1 d'agost, que regula la relació laboral de caràcter especial del personal d'alta direcció, mentre no s'opose al règim específic del personal directiu del sector públic instrumental de la Generalitat establit en este decret.  
d) I en el Decret llei 1/2011 i la Llei 3/2012.  
e) I per la voluntat de les parts i altra normativa que s'hi puga aplicar.  
  
6. Requisits i mèrits de les persones candidates  
a) Requisits generals  
- Titulació superior llicenciatura en Comunicació Audiovisual o llicenciatura en Periodisme o grau equivalent.  
Este requisit s'acreditarà mitjançant un document que certifique estar en possessió de la titulació requerida.  
Hauran d'aportar-se els documents que la persona interessada considere oportuns per a acreditar l'experiència requerida (contractes, certificats d'empresa, o altres documents en què es faça constar). A l'efecte de comprovació de l'experiència requerida, haurà d'especificar-se, de la manera més detallada possible, l'activitat realitzada, així com el període o períodes continuats en què esta es va dur a terme. També haurà d'aportar-se la vida laboral.  
- Ser nacional d'un país membre de la Unió Europea. En cas de nacionals de països no membres de la Unió Europea, el nomenament quedarà condicionat a l'obtenció de la residència legal a Espanya. Este requisit s'acreditarà mitjançant fotocòpia del DNI o document equivalent.  
- No haver sigut separada mitjançant expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial. En el cas de ser nacional d'un altre estat, no trobar-se inhabilitada o en situació equivalent ni haver sigut sotmesa a sanció disciplinària o equivalent que impedisca, en el seu estat, en els mateixos termes, l'accés a l'ocupació pública.  
Este requisit s'acreditarà mitjançant una declaració responsable.  
- Posseir la capacitat funcional per a l'acompliment de les tasques. Este requisit s'acreditarà mitjançant una declaració responsable.  
b) Mèrits  
En l'apartat 9.1 es detallen els mèrits que es valoraran en cada una de les fases, així com el còmput de cada un d'estos.  
En el correu de sol·licitud, les candidatures hauran d'acompanyar-se obligatòriament de la documentació següent:  
- El curriculum vitae, en el qual s'especifique, de manera clara i detallada, totes les activitats vinculades amb el lloc oferit que haja desenvolupat la candidatura, així com els períodes exactes en els quals s'han dut a terme. El currículum haurà d'incloure almenys tres referències, que podran ser contactades en la fase dos del procés selectiu.  
  
- Una adreça de correu electrònic i número de telèfon per a efectuar qualsevol mena de comunicació o notificació a la persona candidata interessada, sobre este procés selectiu.  
- La documentació acreditativa dels mèrits que la persona candidata desitge que es valoren en el procés, atenent els que poden ser al·legats i que es recullen en l'apartat 9.1 d'esta convocatòria.  
  
7. Termini de presentació  
El termini per a la presentació de les sol·licituds serà de 5 dies hàbils, a comptar de l'endemà de publicar-se esta convocatòria en el Diari Oficial de la Generalitat Valenciana.  
  
8. Procediment de selecció i presentació de sol·licituds  
El procés de selecció constarà de tres fases que es descriuen en el punt 9 d'esta convocatòria, a fi de complir el que disposa l'article 3.1 del Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, que disposa que:  
  
«La idoneïtat de l'elecció de personal que ocupa llocs de caràcter directiu es basarà en criteris de solvència acadèmica, professional, tècnica, científica o artística; experiència en l'acompliment de llocs de responsabilitat en la gestió pública o privada; capacitat de lideratge per a planificar, implementar i revisar estratègies, polítiques i programes que facen possible aconseguir, per part de l'organització, la seua missió i objectius mitjançant una gestió amb indicadors; capacitat de comunicació i negociació; formació en igualtat de gènere; coneixement d'idiomes, especialment dels cooficials de la Comunitat Valenciana; o altres criteris específics relacionats amb les funcions assignades».  
a) Presentació de sol·licituds:  
Les sol·licituds, conjuntament amb la documentació que acredite el compliment dels requisits, els mèrits i el curriculum vitae, hauran de remetre's al correu electrònic okhigtbfh@xldfw.nb, indicant en l'assumpte: “Selecció Direcció de Comunicació i Màrqueting”, dins del termini indicat en l'apartat 7.  
b) Publicació de llista provisional de persones admeses i excloses. Finalitzat el termini de presentació de sol·licituds, es comprovarà el compliment dels requisits exigits.  
La llista provisional de persones admeses i excloses es publicarà en el web de l'SGISE.  
Les persones excloses disposaran de dos dies hàbils per a esmenar el defecte que haja motivat l'exclusió.  
c) Publicació de llista definitiva de persones admeses i excloses.  
Transcorregut el termini d'esmena, es publicarà la llista definitiva de les persones aspirants admeses i excloses del procés selectiu.  
La llista definitiva de persones admeses i excloses es publicarà en el web de l'SGISE.  
El procés selectiu s'haurà de resoldre en el termini màxim de dos mesos des de la data de finalització del termini de presentació de sol·licituds.  
  
9. Desenvolupament del procés de selecció  
El procés selectiu es desenvoluparà de la manera següent:  
9.1. Fase 1: valoració de mèrits i curricular.  
La documentació de les persones admeses serà analitzada en una primera fase d'avaluació de mèrits per la comissió de valoració.  
La puntuació màxima serà de 40 punts, i en caldran 28 per a poder passar a la fase següent.  
La valoració dels mèrits s'efectuarà d'acord amb el següent barem calculat sobre el total de 40 punts que correspon a esta fase:  
a. Experiència professional: este apartat tindrà una puntuació màxima de 25 punts:  
a.1. En llocs de primer nivell en la direcció de departaments de comunicació i màrqueting, a raó de 0,3 punts per cada mes complet d'experiència acreditada.  
a.2. Experiència demostrable en labors periodístiques i campanyes de màrqueting digital, com ara màrqueting en xarxes socials i de contingut. Este apartat es valorarà a raó de 0,2 punts per cada mes complet d'experiència acreditada.  
a.3. En departaments de comunicació i/o màrqueting en emergències amb competències de gestió de mitjans de comunicació, a raó de 0,1 punts per cada mes complet d'experiència acreditada.  
b. Formació: este apartat tindrà una puntuació màxima de 10 punts:  
  
b.1. Es valorarà disposar d'una titulació de màster o postgrau, en àrees de comunicació i/o màrqueting, amb una puntuació de 3 punts.  
b.2. Es valorarà formació especialitzada en màrqueting digital, publicitat i/o comunicació, a raó de 0,01 punts per cada hora de formació, amb una duració mínima de 50 hores, amb un màxim de 3 punts.  
b.3. Es valorarà la formació en emergències rebuda o impartida, a raó de 0,02 punts per cada hora de formació amb una duració mínima de 20 hores, amb un màxim de 3 punts.  
b.4. Es valorarà la formació acreditada en igualtat de gènere, haver participat en cursos, estudis o investigacions de gènere, haver creat o participat en iniciatives encaminades a afavorir la igualtat d'oportunitats, així com qualsevol experiència professional o projecte que acredite una activitat encaminada a fer complir l'article 26 de la Llei orgànica per a la igualtat efectiva de dones i hòmens, a raó de 0,01 punts per cada hora de formació, amb una duració mínima de 20 hores, amb un màxim d'1 punt.  
c. Coneixement d'idiomes: este apartat tindrà una puntuació màxima de 5 punts:  
c.1. Es valorarà el coneixement demostrable de valencià igual o superior al C2 amb 4 punts.  
c.2. Es valorarà el coneixement demostrable d'anglés igual o superior al B2 amb 1 punt.  
Només es valoraran els certificats que s'ajusten al Marc europeu comú de referència (MECR).  
Este mèrit s'acreditarà mitjançant la còpia dels títols o certificats corresponents.  
Es configurarà una llista ordenada de puntuació més alta a més baixa entre les persones candidates que superen la puntuació mínima. Les deu persones candidates millor puntuades passaran a la fase 2.  
9.2. Fase 2: anàlisi del perfil competencial i comprovació de referències personals.  
Es farà un estudi del perfil psicològic i competencial mitjançant una prova psicotècnica de personalitat laboral a les candidatures finalistes del procés.  
La puntuació serà d'APTE o NO APTE i serà eliminatòria.  
Si és el cas, les persones candidates seran convocades telefònicament per a fixar la data i l'hora de la prova.  
Comprovació de referències professionals amb possibilitat d'exclusió en cas de contradiccions o desajustaments amb la realitat.  
9.3. Fase 3: prova de selecció final de candidatura.  
Esta fase final preveu dues parts i tindrà una puntuació màxima de 60 punts.  
Si és el cas, les persones candidates seran convocades telefònicament per a fixar la data i l'hora de l'entrevista.  
9.3.1Fase expositiva:  
La persona candidata haurà de presentar, davant de la comissió de valoració, els fonaments i l'enfocament de com abordaria el seu acompliment en el càrrec en el cas de ser la persona incorporada, i sobre quines claus organitzaria el seu àmbit de direcció. Disposarà d'un màxim de 20 minuts per a la presentació, que haurà d'elaborar-se amb un format de PowerPoint amb una extensió entre 7 i 10 diapositives.  
La puntuació màxima serà de 10 punts.  
9.3.2 Entrevista per competències:  
L'entrevista serà realitzada per la comissió de valoració, que comprovarà, valorarà i determinarà, en relació amb les funcions del lloc a exercir i segons el seu criteri:  
a) L'adequació dels coneixements, l'experiència i altres requisits exigits.  
b) La competència, l'aptitud, les habilitats i capacitats: directives, organitzatives, analítiques, de gestió d'equips humans i de comunicació.  
  
c) L'adequació del perfil de l'aspirant al lloc per cobrir.  
d) L'interés de la persona candidata per integrar-se en l'organització i en l'acompliment del lloc convocat.  
La puntuació màxima serà de 50 punts.  
9.4. La resolució final del procés vindrà determinada per la suma de les puntuacions obtingudes en totes les fases.  
9.5. La convocatòria podrà declarar-se deserta si la comissió de valoració considera que cap dels candidats o candidates s'adequa als requisits del lloc.  
9.6. La presentació de la candidatura implica l'acceptació d'estes bases.  
  
10. Comissió de valoració  
La selecció del candidat o candidata es durà a terme mitjançant una comissió de valoració integrada per:  
- Presidenta: la presidenta de l'SGISE, que actuarà com a presidenta de la comissió.  
- Vocal: la Gerència de l'SGISE.  
- Secretària: la cap del Servei de Recursos Humans de l'SGISE, que hi actuarà com a secretària amb veu i vot.  
Les causes de recusació i abstenció dels membres de la comissió de valoració seran les previstes en els articles 23 i 24 de la Llei 40/2015, d'1 d'octubre, de règim jurídic del sector públic, i altres disposicions vigents.  
La comissió de valoració podrà disposar, en qualsevol moment del procés de selecció, de la incorporació als seus treballs d'assessors especialistes.  
Correspondrà a la comissió de valoració la consideració, la verificació i l'apreciació de les incidències que pogueren sorgir en el desenvolupament del procés selectiu, i adoptarà sobre este tema les decisions motivades que estime pertinents, que es reflectiran en les actes de les seues sessions.  
Especialment, correspondrà a este òrgan: (i) establir, administrar i valorar les proves que han de completar els candidats/ates; (ii) resoldre les al·legacions a les puntuacions obtingudes en les proves realitzades; i (iii) proposar l'adjudicació de la plaça convocada.  
La comissió de valoració podrà disposar, en qualsevol moment del procés de selecció, de la incorporació als seus treballs d'assessors especialistes.  
La comissió de valoració, d'acord amb l'article 14 de la Constitució Espanyola, vetlarà per l'estricte compliment del principi d'igualtat d'oportunitats entre totes les persones candidates que hi participen.  
  
Finalitzat el procés selectiu, la comissió elevarà al Consell d'Administració, perquè procedisca a l'aprovació, mitjançant una acta alçada a este efecte, la proposta de la persona candidata seleccionada per a cobrir la plaça convocada, juntament amb la llista ordenada de les persones candidates restants, per tal que, una vegada recaptada l'aprovació, puga ser nomenat per la Gerència de l'entitat.  
La comissió també podrà elevar al Consell d'Administració, perquè procedisca a l'aprovació, la declaració de desert del concurs oposició, si considera que, després de la finalització de qualsevol de les fases del procés de selecció, cap persona candidata reunix el perfil idoni per a cobrir el lloc en qüestió.  
La Gerència farà pública en la pàgina web de l'SGISE la llista de les persones candidates qualificades per als llocs a cobrir, en ordre de puntuació més alta a més baixa, que vindrà determinada per la suma de les puntuacions de cada una de les fases.  
En la llista no s'inclouran les persones candidates que hagen resultat excloses en alguna d'estes.  
Així mateix, es farà pública en la pàgina web de l'SGISE, si és el cas, la declaració de desert del procés de concurs oposició, si cap persona candidata reunira el perfil idoni per a la cobertura de la plaça.  
  
11. Presentació de documents i adjudicació.  
La persona seleccionada serà convocada per a oferir-li el lloc i informar-lo de les condicions laborals.  
Abans de la formalització del contracte, la persona candidata haurà de presentar, en el termini màxim de cinc dies hàbils des de la seua designació, els documents següents:  
- Declaració jurada o promesa de no haver sigut separat mitjançant un expedient disciplinari del servei de qualsevol de les administracions públiques, ni trobar-se en inhabilitació absoluta o especial per a ocupacions o càrrecs públics per resolució judicial. En el cas de ser nacional d'un altre estat, hauran de presentar, a més de la declaració relativa a l'Estat espanyol, una declaració jurada o promesa de no trobar-se inhabilitat o en situació equivalent, ni haver sigut sotmés a sanció disciplinària o equivalent que impedisca, en el seu estat, en els mateixos termes, l'accés a l'ocupació pública.  
- Declaració de no trobar-se exercint cap altra activitat pública o privada que poguera requerir l'autorització o el reconeixement previ de compatibilitat.  
- Declaració responsable de no haver sigut condemnat en els cinc últims anys en virtut de sentència ferma en processos judicials de qualsevol ordre relatius a reclamacions en matèria econòmica i/o financera.  
  
- Documents originals de les fotocòpies aportades al llarg del procés de selecció per a ser acarats: títol acadèmic original que es requerix per a l'obtenció de la plaça (en el cas de no disposar del títol, podrà presentar-se un certificat d'estudis); originals d'altres títols, diplomes o certificats aportats.  
En el cas de titulacions obtingudes a l'estranger, ha de presentar-se la credencial de l'homologació o la convalidació de la titulació, si és el cas. En el cas que la persona seleccionada no presente en el termini màxim establit de cinc dies hàbils la documentació esmentada en esta base, sempre que esta circumstància no s'haja produït per causes absolutament alienes a la voluntat de la persona candidata, la comissió de valoració presentarà al Consell d'Administració la proposta d'adjudicació de la plaça al següent candidat/a finalista més qualificat, segons el que establix l'apartat 9 d'esta convocatòria, moment a partir del qual caldrà seguir els tràmits establits en este apartat. En cas de renúncia expressa de la persona candidata seleccionada, la comissió de valoració actuarà de la mateixa manera.  
Finalment, serà citat al reconeixement mèdic de nou ingrés, per a acreditar que no patix cap malaltia o limitació física o psíquica incompatible amb l'acompliment del lloc.  
La incorporació al lloc de treball s'efectuarà dins dels 15 dies naturals següents al requeriment formal per part de l'SGISE.